Document ID: 32011D0277

KOMISSION TÄYTÄNTÖÖNPANOPÄÄTÖS,
annettu 10 päivänä toukokuuta 2011,
päätöksen 93/52/ETY liitteen II muuttamisesta siltä osin kuin kyse on tiettyjen Italian alueiden tunnustamisesta virallisesti vapaiksi luomistaudista (B. melitensis) sekä päätöksen 2003/467/EY liitteiden muuttamisesta siltä osin kuin kyse on tiettyjen Italian, Puolan ja Yhdistyneen kuningaskunnan hallintoalueiden julistamisesta virallisesti vapaiksi nautojen tuberkuloosista, nautojen luomistaudista ja naudan tarttuvasta leukoosista
(tiedoksiannettu numerolla K(2011) 3066)
(ETA:n kannalta merkityksellinen teksti)
(2011/277/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY (1) ja erityisesti sen liitteessä A olevan I luvun 4 kohdan, liitteessä A olevan II luvun 7 kohdan ja liitteessä D olevan I luvun E kohdan,
ottaa huomioon eläinten terveyttä koskevista vaatimuksista yhteisön sisäisessä lampaiden ja vuohien kaupassa 28 päivänä tammikuuta 1991 annetun neuvoston direktiivin 91/68/ETY (2) ja erityisesti sen liitteessä A olevan 1 luvun II jakson,
sekä katsoo seuraavaa:
(1)
Direktiivissä 91/68/ETY määritellään eläinten terveyttä koskevat vaatimukset unionin sisäisessä lampaiden ja vuohien kaupassa. Siinä vahvistetaan edellytykset, joiden täyttyessä jäsenvaltiot tai niiden alueet voidaan tunnustaa virallisesti vapaiksi luomistaudista.
(2)
Luomistautia (B. melitensis) koskevien edellytysten täyttämisen toteamisesta tietyissä jäsenvaltioissa ja tietyillä alueilla ja näille jäsenvaltioille ja alueille tästä taudista virallisesti vapaan jäsenvaltion tai alueen aseman vahvistamisesta 21 päivänä joulukuuta 1992 tehdyn komission päätöksen 93/52/ETY (3) liitteessä II luetellaan jäsenvaltioiden alueet, jotka tunnustetaan virallisesti luomistaudista (B. melitensis) vapaiksi direktiivin 91/68/ETY mukaisesti.
(3)
Italia on toimittanut komissiolle todisteet siitä, että Emilia-Romagnan ja Aostanlaakson alueet täyttävät direktiivissä 91/68/ETY vahvistetut edellytykset kyseisten Italian alueiden tunnustamiselle virallisesti vapaaksi luomistaudista (Br. melitensis).
(4)
Italian toimittaman asiakirja-aineiston arvioinnin perusteella Emilia-Romagnan ja Aostanlaakson alueet olisi julistettava virallisesti vapaaksi kyseisestä taudista. Päätöksen 93/52/ETY liitteessä II olevaa Italiaa koskevaa kohtaa olisi tämän vuoksi muutettava.
(5)
Direktiiviä 64/432/ETY sovelletaan unionin sisäiseen nautojen ja sikojen kauppaan. Siinä vahvistetaan edellytykset sille, että jäsenvaltio tai sen alue voidaan julistaa virallisesti vapaaksi tuberkuloosista, luomistaudista ja naudan tarttuvasta leukoosista nautakarjojen osalta.
(6)
Vaikka Mansaari, joka on Englannin kruunun alainen itsehallintoalue, ei kuulu unioniin, sillä ja unionilla on erityinen, rajoitettu suhde. Kanaalisaariin ja Mansaareen sovellettavista maataloustuotteiden kauppaa koskevista yhteisön säännöksistä 12 päivänä maaliskuuta 1973 annetussa neuvoston asetuksessa (ETY) N:o 706/73 (4) säädetään sen vuoksi, että muiden muassa eläinten terveyttä koskevan lainsäädännön soveltamiseksi Yhdistynyttä kuningaskuntaa ja Mansaarta pidetään yhtenä jäsenvaltiona.
(7)
Nautakarjojen tuberkuloosista, luomistaudista ja naudan tarttuvasta leukoosista virallisesti vapaan aseman vahvistamisesta tiettyjen jäsenvaltioiden ja jäsenvaltioiden alueiden osalta 23 päivänä kesäkuuta 2003 tehdyn komission päätöksen 2003/467/EY (5) liitteissä luetellaan näistä taudeista virallisesti vapaat jäsenvaltiot ja niiden alueet.
(8)
Italia on toimittanut komissiolle todisteet siitä, että Lazion alueella sijaitsevat Rietin ja Viterbon maakunnat täyttävät direktiivissä 64/432/ETY vahvistetut tuberkuloosista virallisesti vapaan aseman edellytykset.
(9)
Italian toimittaman asiakirja-aineiston arvioinnin perusteella Lazion alueella sijaitsevat Rietin ja Viterbon maakunnat olisi julistettava tuberkuloosista virallisesti vapaiksi alueiksi.
(10)
Italia ja Yhdistynyt kuningaskunta ovat toimittaneet komissiolle todisteet siitä, että Italiassa Lazion alueella sijaitsevat Frosinonen, Latinan ja Viterbon maakunnat sekä Yhdistyneessä kuningaskunnassa sijaitseva Mansaari täyttävät direktiivissä 64/432/ETY vahvistetut luomistaudista virallisesti vapaan aseman edellytykset.
(11)
Italian ja Yhdistyneen kuningaskunnan toimittaman asiakirja-aineiston arvioinnin perusteella Italiassa Lazion alueella sijaitsevat Frosinonen, Latinan ja Viterbon maakunnat sekä Yhdistyneessä kuningaskunnassa sijaitseva Mansaari olisi julistettava luomistaudista virallisesti vapaiksi alueiksi.
(12)
Italia, Puola ja Yhdistynyt kuningaskunta ovat toimittaneet komissiolle todisteet, joilla osoitetaan direktiivissä 64/432/ETY säädettyjen asianmukaisten edellytysten täyttyminen siten, että Italiassa Lazion alueella sijaitseva Viterbon maakunta, Puolassa neljäkymmentäneljä hallintopiiriä (powiat), jotka kuuluvat Lubuskien, Kujawsko-Pomorskien, Mazowieckien, Podlaskien, Warmińsko-Mazurskien ja Wielkopolskien voivodikuntiin eli ylemmän tason hallinnollisiin yksiköihin, sekä Mansaari Yhdistyneessä kuningaskunnassa voidaan katsoa naudan tarttuvasta leukoosista virallisesti vapaiksi alueiksi.
(13)
Italian, Puolan ja Yhdistyneen kuningaskunnan toimittamien asiakirjojen arvioinnin perusteella kyseiset alueet olisi julistettava naudan tarttuvasta leukoosista virallisesti vapaiksi alueiksi.
(14)
Päätöksen 2003/467/EY liitteitä olisi sen vuoksi muutettava.
(15)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätöksen 93/52/ETY liite II tämän päätöksen liitteen I mukaisesti.
2 artikla
Muutetaan päätöksen 2003/467/EY liitteet tämän päätöksen liitteen II mukaisesti.
3 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä toukokuuta 2011.

Labels: 0
18
6